Proteas en Engeland se wedstryd uitgestelFoto: Barco Greeff/AFP Die eerste eendagwedstryd tussen Suid-Afrika en Engeland is uitgestel nadat een van die Proteas positief vir Covid-19 getoets het. Die wedstryd sou Vrydag op Nuweland plaasgevind het, maar Krieket Suid-Afrika (KSA) het kort voor die aanvang daarvan die aankondiging gemaak. Die ongeïdentifiseerde speler se positiewe uitslag het aan die lig gekom nadat toetse gedoen is ná afloop van die span se oefening Donderdag. Volgens KSA is die uitstel van die wedstryd “in die belang van die veiligheid en welstand van albei spanne, wedstrydbeamptes en alle ander betrokkenes”. Die eerste wedstryd vind nou Sondag in die Paarl plaas, terwyl die tweede wedstryd Maandag op Nuweland beslis word. Die reeks eindig Woensdag met die derde eendagwedstryd op Nuweland.